कहा- US से सुलेमान की हत्या का बदला लेंगे; 1,650 किमी रेंज की मिसाइल बनाई
Iranian Commander Threat to Donald Trump ईरान ने 1650 किमी की रेंज वाली एक क्रूज मिसाइल बनाई है। इसके साथ ही वहां के रिवॉल्यूश्नरी गार्ड एयरोस्पेस फोर्स के हेड अमीराली हाजीजादेह ने कहा कि हम अमेरिका
ईरान ने 1,650 किमी की रेंज वाली एक क्रूज मिसाइल बनाई है। इसके साथ ही वहां के रिवॉल्यूश्नरी गार्ड एयरोस्पेस फोर्स के हेड अमीराली हाजीजादेह ने कहा कि हम अमेरिका के पूर्व राष्ट्रपति डोनाल्ड ट्रम्प को मारने चाहते हैं। ये पवेह क्रूज मिसाइल ईरान की बाकी मिसाइलों के साथ शामिल कर ली गई है।
हाजीजादेह ने कहा- ईश्वर ने चाहा तो हम ट्रम्प और उस समय उनके विदेश मंत्री रहे माइक पोम्पियो को जरूर मारेंगे। हम उन सभी मिलिट्री कमांडर को मारना चाहते हैं, जो ईरानी सैन्य कमांडर कासिम सुलेमानी की हत्या में शामिल थे।
'2020 के हमले में सैनिकों नहीं थे टारगेट'
स्टेट टीवी को दिए एक इंटरव्यू में कमांडर हाजीजादेह बोला कि 2020 में बगदाद में अमेरिकी ड्रोन हमले में सुलेमानी के मारे जाने के बाद हमने बैलिस्टिक मिसाइल से हमला किया था। हम उस हमले में किसी भी सैनिक को नहीं मारना चाहते थे। इससे पहले भी कई ईरानी नेता और कमांडर अमेरिका से सुलेमानी की मौत का बदला लेने की बात कर चुके हैं।
अमेरिकी सेना ने की थी जनरल सुलेमानी की हत्या
3 जनवरी 2020 को तब के अमेरिकी राष्ट्रपति डोनाल्ड ट्रम्प के आदेश पर उनकी सेना और CIA ने मिलकर ईरानी विशेष सेना के प्रमुख जनरल कासिम सुलेमानी को मार दिया था। जनरल कासिम इराक और सीरिया में आतंकी संगठन इस्लामिक स्टेट के खिलाफ लड़ने के लिए चर्चित थे। 2019 में जब अमेरिकी राष्ट्रपति ट्रम्प ने ईरान को परमाणु संधि तोड़ने के लिए तबाही की धमकी दी थी, तो जनरल कासिम ने कहा था कि ट्रम्प ने युद्ध शुरू किया, तो खत्म हम करेंगे।
ईरान ने अमेरिकी दूतावास पर किया था हमला
सुलेमानी की मौत के बाद ईरान ने भी बगदाद में अमेरिकी दूतावास पर 7-8 जनवरी 2020 को हमले किए थे। ईरान के सुप्रीम लीडर अली हसन खामेनेई ने भी सुलेमानी के मारे जाने के बाद से पश्चिम एशिया से सभी अमेरिकी सैनिकों को खदेड़ने की बात कही थी। 7 जनवरी को ईरान ने इराक में स्थित दो अमेरिकी सैन्य बेसों पर 22 मिसाइलें दागी थीं। ईरान ने दावा किया था कि इस हमले में अमेरिका के 80 सैनिक मारे गए।
कौन था कासिम सुलेमानी?
ये ईरान की स्पेशल फोर्स के कमांडर इन चीफ थे। सुलेमानी ईरान जनता के बीच तब के राष्ट्रपति हसन रूहानी से ज्यादा लोकप्रिय थे। जनरल कासिम सुलेमानी 1998 में ईरानी रिवॉल्यूशनरी गार्ड्स की स्पेशलिस्ट एजेंट्स की टुकड़ी ‘कुद्स सेना’ के प्रमुख बने थे। वे सीरिया और इराक में आतंकी संगठन ISIS के खिलाफ मोर्चा लेने वाले अहम लोगों में शामिल थे। साथ ही वो विदेश में ईरानी मिशन को अंजाम देते थे।